**Štefan Beniač**, KGCHS (r. *Benyács*, \* 27. marec 1869, Žilina – † 21. február 1942, Spišská Sobota) bol slovenský kňaz, kazateľ a publicista. Do roku 1918 používal prídomok *Csacai* – Čadčiansky.

Biografia
---------

Narodil sa 27. marca 1869 v Žiline rodičom Štefanovi, ktorý bol mestský mäsiar a Juliáne, rod. Piovarčiovej. Teologické štúdiá absolvoval v Biskupskom kňazskom seminári svätého Ladislava kráľa v Nitre, kde mu 6. augusta 1891 udelili kňazské svätenie. Keď v roku 1892 na oltár sv. Anny vo Farskom kostole sv. Bartolomeja v Čadci umiestnil sochu Panny Márie Lurdskej, ktorú za 250 zlatých zhotovila firma Mayer z Mníchova, Štefan Beniač, ktorý tu vtedy pôsobil ako kaplán tieto prostriedky vyzbieral medzi veriacimi. V roku 1900 sa stal v Čadci predsedom Gazdovsko-remeselníckeho spolku. Od roku 1901 bol kaplánom v Rakovej a Rosine. Od roku 1902 bol správcom farnosti v Bytčici a zakrátko v Oščadnici, kde sa zaslúžil o opravu a vymaľovanie kostola. Od roku 1904 bol správca fary v Čadci, kde od roku 1909 pôsobil ako farár. Bol účastinárom Čadčianskej súkennej továrne, úč. spol. v Čadci, ktorá po Prvej svetovej vojne skrachovala, čo pripisovali jemu. V dôsledku týchto udalostí odišiel 1920 do penzie, od roku 1922 však ešte pôsobil ako pomocný duchovný v Bánovciach nad Bebravou. Potom žil v Budapešti a zomrel v Spišskej Sobote. Pochovaný je na Starom cintoríne v Žiline. Bol tiež politicky činný. Keď bola v Čadci 3. novembra 1918 zriadená revolučná Slovenská národná rada, Štefan Beniač sa stal jedným z jej podpredsedov. Jeho osobným heslom bolo „*Constantia virtus mea*".

Dielo
-----

Štefan Beniač bol vynikajúcim kňazom a kazateľom. Viaceré svoje kázne publikoval v rokoch 1893 - 1900 v časopise Kazateľňa. Články s náboženskou tematikou publikoval tiež v ďalších slovenských periodikách – Kresťan, Naša nádej, Katolícke noviny, Ľudové noviny, Posol Božského Srdca Ježišovho a Pútnik svätovojtešský. V novinách *Nyitramegyei szemle* publikoval článok „Z minulosti Čadce a jej kostola" (v maďarčine). V roku 1896 sa stal správcom spolku *Presbyterorum adorationis*, ktorý pracoval v rámci Nitrianskej diecézy.

### Knihy

* O kresťanskom socializme *(A keresztény szocializmusról)*, 1903

Ocenenia a vyznamenania
-----------------------

Vatikán Vatikán:

* Kríž Benemerenti *(Croce pro Benemerenti)*, udelený v roku 1902 pápežom Levom XIII.
* 1927  Rád Svätého hrobu *(Ordo Equestris Sancti Sepulcri Hierosolymitani)*, „*Grand Officier*" – KC\*HS
* 1928  Rád Svätého hrobu *(Ordo Equestris Sancti Sepulcri Hierosolymitani)*, „*Grand Cross*" – KGCHS
* Pápežský dvorský gróf, šľachtic Svätej stolice

Galéria
-------

* Kríž Benemerenti, averz a reverzKríž Benemerenti, averz a reverz
* Hrobka Štefana Beniača na Starom cintoríne v ŽilineHrobka Štefana Beniača na Starom cintoríne v Žiline
* Erb Štefana BeniačaErb Štefana Beniača

Referencie
----------

1. ↑  PESCHKE, Michael. *International encyclopedia of pseudonyms. Part 1 , Real names. 2, A - Bradds*. München : K. G. Saur, 2006. ISBN 978-3-598-24961-7. S. 237.
2. 1 2 3 4 5 6  RIZNER, Ľudovít, Vladimír. *Bibliografia písomníctva slovenského na spôsob slovníka od najstarších čias do konca r. 1900*. Martin : [s.n.], 1929. S. 114-115.
3. ↑   Pamiatky v Kostole sv. Bartolomeja. *Kysucký večerník*, 2015-06-18. Dostupné online [cit. 2018-01-20].
4. ↑  FARNOSŤ OŠČADNICA. *Kňazi pôsobiaci v Oščadnici* [online]. www.oscadnica.fara.sk, [cit. 2018-01-20]. Dostupné online.
5. ↑  FARNOSŤ ČADCA. *dejinyfarnosti* [online]. www.cadcafarnost.szm.com, [cit. 2018-01-20]. Dostupné online.
6. 1 2   *Dominikánska knižnica* [online]. knihy.dominikani.sk, [cit. 2018-01-19]. Dostupné online.
7. ↑   *Týždeň kresťanskej kultúry — Žilina Gallery* [online]. zilina-gallery.sk, [cit. 2018-01-20]. Dostupné online.
8. ↑   *Ondrejkovics - Actuality - Juraj Mičura* [online]. www.ondrejkovics-sandor.com, [cit. 2018-01-20]. Dostupné online.
9. ↑   125 éve, május 15-én jelent meg a RERUM NOVARUM. *Barankovics Alapítvány - www.barankovics.hu*. Dostupné online [cit. 2018-01-20].
10. ↑  BENYÁCS, István. *A keresztény szocializmusról*. Budapešť : Buschmann Ny. 1903. S. 60.

Externé odkazy
--------------

* Záznam o narodení a krste v matrike (č. 42)